Šutaj Eštok, Matúš, minister vnútra SR (2023-11-16):
Ďakujem. Ďakujem, pán poslanec, ďakujem ešte raz, ďakujem za tento eminentný záujem. Je mi cťou, že prvé otázky od vás smerujú práve na mňa, ozaj sa teším, úprimne, že takto dbáte na dodržiavanie právneho štátu, škoda, že za tých tri a pol roka ste tak nerobili, ale som tu, aby som vám odpovedal, rád. Informácie zo strany médií o nezákonnom alebo hrubom konaní príslušníkov Úradu inšpekčnej služby v súvislosti s preverovaním oznámenia voči zástupcovi riaditeľa odboru ochrany, prevencie a boja proti korupcii policajnej inšpekcie Ladislavovi Kotekovi zo 6. novembra 2023 sa nezakladajú na pravde. Policajti Úradu inšpekčnej služby boli kontaktovaní prokurátorom krajskej prokuratúry, čiže nešlo o akciu Úradu inšpekčnej služby, ale o akciu Krajskej prokuratúry v Bratislave. Úrad Krajskej prokuratúry Bratislava disponoval z mesiaca október 2023 oznámením pre podozrenie z trestnej činnosti Ladislava Koteka v súvislosti s používaním služobného cestného vozidla, neoprávnené používanie cudzieho motorového vozidla § 217 ods. 1 písm. 3 Trestného zákona. Dňa 5. 11. 2023 odovzdal prokurátor Krajskej prokuratúry Bratislava vyšetrovateľovi Úradu inšpekčnej služby podnet na spomínaného Ladislava Koteka. Po vyhodnotení informácií v súvislosti s neoprávneným užívaním cudzieho motorového vozidla dňa 6. novembra 2023 v ranných hodinách, keď sa zástupca riaditeľa odboru ochrany, prevencie a boja proti korupcii policajnej inšpekcie Ladislav Kotek presúval z miesta trvalého bydliska obec Jablonové na pracovisko v Bratislave, bol v zmysle zákona zastavený. V zmysle zákona zastavený. Pri kontrole neboli voči vtedy podozrivej osobe použité žiadne donucovacie prostriedky, žiadne donucovacie prostriedky, ani kukláči, ani mu nikto nevyvalil dvere, tak ako ste to robili vy za tri a pol roka vašej vlády, nikto neohrozoval jeho rodinu, ani tam nenabehlo 29 kukláčov, ktorí sa nezmestia do výťahu, aby urobili šou, ani vrtuľník neprišiel, ako to rád robil špeciálny prokurátor. Čiže žiadne donucovacie prostriedky neboli použité a komunikácia bola výhradne medzi vodičom pánom Ladislavom Kotekom a vyšetrovateľom Úradu inšpekčnej služby. Počas preverenia oznámenia bolo vyšetrovateľom Úradu inšpekčnej služby na mieste zistené, že spomínaný Ladislav Kotek nemal v tom čase súhlas nadriadeného na používanie služobného cestného vozidla v mieste trvalého bydliska, t. j., že na jazdu z parkoviska v Bratislave do miesta bydliska v Jablonovom nemal súhlas svojho nadriadeného. Tu upozorňujem, že Policajný zbor nie je súkromná firma, je to ozbrojená zložka, kde platia pravidlá, rozkazy policajtov, policajného prezidenta a ďalších. Taktiež Ladislav Kotek nedisponoval splnomocnením ministra vnútra Slovenskej republiky na používanie služobného cestného vozidla aj v čase mimo výkonu štátnej služby a na parkovanie služobného cestného vozidla mimo stáleho miesta parkovania. Rovnako Ladislav Kotek nemal v čase kontroly v knihe jázd vypísanú jazdu v obci, v ktorej sa nachádzal. Vzhľadom na súčasný stav trestného konania, ako aj procesným úkonom, ktoré sú vykonávané, je toto nateraz všetko, čo vám môžem k tejto veci povedať, ak vyšetrenie dospeje do ďalšieho štádia, rád vás budem informovať aj o ďalších zisteniach.